b'\n_START_ARTICLE_\nKarl Ritter\n_START_PARAGRAPH_\nKarl Ritter eli Carl Ritter (7. elokuuta 1779 Quedlinburg \xe2\x80\x93 28. syyskuuta 1859 Berliini) oli saksalainen maantieteilij\xc3\xa4. H\xc3\xa4n oli Alexander von Humboldtin ohella tieteellisen maantieteen perustaja. H\xc3\xa4n oli vuodesta 1819 historian professori Frankfurtissa ja vuodesta 1820 Saksan ensimm\xc3\xa4inen maantieteen professori Berliiniss\xc3\xa4 melkein 40 vuotta._NEWLINE_Ritterin saksankieliset teokset kuuluvat maantieteen klassikoihin, ja h\xc3\xa4nen luentonsa vaikuttivat tieteenalan tulevaan kehitykseen. Yleismaantieteen luennoissaan Ritter katsoi, ett\xc3\xa4 yleismaantieteen teht\xc3\xa4v\xc3\xa4n\xc3\xa4 on tarkastella maapalloa varsinkin ihmisten asumisen kannalta. Luennot ilmestyiv\xc3\xa4t sittemmin H. A. Danielin toimittamina.'